Ordet på bordet (Lærervejledning)

Formål:

Inden for foto-faget findes mange sammensatte ord, som kan være svære at afkode for læsesvage elever. Formålet med opgaven er at gøre eleverne bevidste om, at lange ord som regel kan deles op i mindre bidder, og at en del rodmorfemer går igen i mange ord.

Når man arbejder med elevernes indlæring af (fag)ord kan man med fordel starte med denne type opgave, der identificerer rodmorfemer.

Forberedelse:

Opgaven lægges digitalt til de elever, der foretrækker at arbejde på pc, og de øvrige elever får udleveret et ark med opgaven. Alternativt kan alle elever få opgaven på pc.

**Det morfematiske princip**

Inden øvelsen sættes i gang, må du forklare om sprogenes byggeklodser i dansk (det morfematiske princip). Fokuser her kun på at forklare om genbrugsprincippet – at vi kan genbruge ord ved at sætte dem sammen med nye ord. Et eksempel: Ungdomsbolig, ungdomskultur, ungdomsarbejdsløshed. Prøv så med børn: Børnebog, børnehave, børnebørn. Forklar gerne, at nogle ord kræver klister-e eller -s, og det er der ikke egentlige regler for. Lad eleverne finde ord, der kan sættes **foran** fxordet sko. Hvad med fiasko – går det an? Nej, for det er et snydemorfem. Måske vælger du i stedet at kalde det et drilleord eller lignende. Arbejd med tilsvarende ord, indtil eleverne har forstået princippet.

Forløb:

Rammen for opgaven kan sættes på forskellige måder. Enten kan eleverne lave øvelserne enkeltvis, eller de kan deles op og arbejde to og to. Det sidstnævnte anbefaler vi, da de på den måde får bedre mulighed for at verbalisere ordene. Hvis de arbejder to og to, og den ene hurtigt finder løsningen på en opgave, kan eleven sige ”Jeg har den”, uden dog at komme med løsningen i første omgang, men støtte den anden i at finde løsningen.

Efterforløb:

Det er oplagt, at holdet arbejder videre med morfemer. Eleverne har brug for gentagelse af øvelser med sammensatte ord, og der kan senere arbejdes med afledninger og endelser. Se fx øvelsen ”Navneord, udsagnsord eller begge dele?”